Aðstæður karla og kvenna í dreifbýli kannaðar Nýverið voru sendir spurningalistar um starfs - og félagsleg skilyrði karla og kvenna í dreifbýli á Íslandi inn á rúmlega tvö þúsund heimili í dreifbýli . Það er jafnréttisnefnd Bændasamtaka Íslands sem stendur könnun þessari í samvinnu við Rannsóknar - og þróunarmiðstöð Háskólans á Akureyri . Tilefni rannsóknarinnar eru þær miklu þjóðfélagslegar breytingar sem átt hafa sér stað á síðustu áratugum . Breytingar , sem hafa einkennst af auknum búferlaflutningum , jafnt milli landshluta , sveitarfélaga og landa . Þessar þjóðfélagslegu breytingar hafa haft veruleg áhrif á lífskjör og breyttar fjölskylduaðstæður sem og atvinnuhætti og menntun landans . Störfum í svokölluðum frumvinnslugreinum ( landbúnaði og sjávarútvegi ) hefur fækkað mikið í kjölfar aukinnar tæknivæðingar . Þessar greinar hafa verið undirstaða atvinnulífs á landsbyggðinni síðustu áratugi . Einnig hafa verulegar breytingar átt sér stað í landbúnaði vegna söluheimilda framleiðslurétta bæði í mjólkurframleiðslu og sauðfjárrækt . „ Það á að vinna úr þessu og skoða og athuga hvort munur sé á aðstæðum karla og kvenna og einnig milli svæða . Hugsunin hjá jafnréttisnefnd er að grípa inn í á svæðum ef skilyrði eru slæm og þrýsta á stuðning eða aðgerðir , “ segir Hjördís Sigursteinsdóttir , sérfræðingur hjá Rannsóknar - og þróunarmiðstöð Háskólans á Akureyri . Hjördís hvetur fólk til að svara spurningalistanum og senda inn eða senda svör sín rafrænt á slóðina www.unak.is / kannanir „ Við höfum hugsað okkur að nota niðurstöður könnunarinnar sem mest en fyrst og fremst vonumst við til að fá góða svörun . Það verður spennandi að sjá niðurstöður og við bregðumst við með tilteknum ráðum eftir því hvernig þær verða , “ segir Sigrún Ásta Bjarnadóttir í jafnréttisnefnd BÍ .